
Autoimmun intersticiális tüdőbetegség vizsgálata – BMI mint a funkcionális változás prediktora

Kulcsszavak: autoimmun intersticiális tüdőbetegség, testtömegindex
Bevezetés: Autoimmun kötőszöveti betegségek (CTD) gyakori, életkilátásokat limitáló manifesztációja az intersticiális tüdőbetegség (ILD). Célul tűztük ki a Semmelweis Egyetem Pulmonológiai Klinikáján működő multidiszciplináris ILD-team-en diszkutált CTD-ILD esetek részletes vizsgálatát és jellemzését.
Módszer: Retrospektív adatelemzésünkben 2017.01.01. és 2021.12.31. közötti 5 évben az ILD-team-en bemutatott 840 esetből CTD-ILD-t 120 páciensnél (14,29%) igazoltunk, 77 esetben állt rendelkezésre legalább 3 hónapos (átlagosan 28 hónapos) funkcionális utánkövetési eredmény. Minden páciensnél rögzítésre kerültek a tünetek, klinikai paraméterek (beleértve a testtömeg indexet (BMI)), komplex légzésfunkciós vizsgálat, CO diffúziós kapacitás, 6 perces sétateszt és az alkalmazott terápia.
Eredmény: A betegek többsége nő (80,0%), leggyakoribb tüneteknek a nehézlégzés (61,67%) és az ízületi panaszok (64,17%) adódtak. A légzésfunkciós paraméterek restriktív tendenciát mutattak a CO diffúzió csökkenésével (forszírozott vitálkapacitás (FVC)%: 83,19±26,31, erőltetett kilégzés másodperc-térfogat (FEV1)/FVC %: 101,44±9,65, CO diffúziós kapacitás (DLCO)%: 70,73±22,12). A funkcionális paraméterek változása alapján összesen 21 esetben (27,27%) javulást (1. csoport, FVC növekedés>=5% vagy DLCO növekedés>=10%), 22 esetben (28,57%) progressziót (2. csoport, FVC csökkenés>=5% vagy DLCO csökkenés>=10%) igazoltunk. Összehasonlítva a két csoportot kiinduláskor az 1. csoportban többen tapasztaltak ízületi panaszokat (76,19% vs. 45,45%, p=0,039), míg a 2. csoportban több betegnek volt mellkasi fájdalma (4,76% vs. 31,82%, p=0,023). Kiindulási légzésfunkciós paraméterekben, radiológiai mintázatban nem észleltünk különbséget a 2 csoport között. Az 1. csoportot szignifikáns BMI gyarapodás jellemezte az utánkövetés alatt (DBMI -0,41 vs. 0,87, p=0,046) a 2. csoporthoz képest.
Megbeszélés: A funkcionálisan javuló CTD-ILD páciensek körében az ízületi panaszok nagyobb arányban voltak jelen a pulmonológiai vizsgálat során, amelyet az magyarázhat, hogy ezek a betegek hamarabb kerülnek az immunológusok látóterébe, amely hozzájárulhat az immunológiai alapbetegség gyorsabb felismeréséhez és időben megkezdett terápiájához. A rendszeres testsúly monitorozás fontos korai tünetre utalhat a spirometriai kontrollok mellett, és érzékenyíthetik a kezelőorvost az esetleges progresszió korai felismerésére.



